પણ આજે ચિત્ર સાવ નોખું જ છે. એવું નથી કે પુસ્તકાલયો નામશેષ થઈ ગયા છે અથવા તેમનો ઉપયોગ ઘટી ગયો છે, ભારતમાં પુસ્તકાલયોની સંખ્યા વિશે હાલ સાવ નિરાશાજનક વાતાવરણ નથી. પરંતુ એક સત્ય એ પણ છે કે તેના વપરાશકારોની સંખ્યામાં ઘટાડો થઈ રહ્યો છે. જે તે વિષયના નિષ્ણાંતોની સંખ્યામાં પણ આજે વધારો જ થયો છે, અને તેમની સેવાઓ સાર્વત્રિક રીતે ઉપલબ્ધ છે. આજે જ્યારે માહિતીનો અઢળક ખજાનો આપણા આંગળીના ટેરવે રમે છે ત્યારે પુસ્તકાલયમાં જઈને શોધ કરવાની અથવા એ વિષયના નિષ્ણાંતને મળીને તેને જાણવાની જરૂરત જૂજ કિસ્સાઓમાં ઉદભવે છે. ઈન્ટરનેટના માધ્યમે, સર્ચ એન્જિન દ્વારા સૂચવાતા એક વિષયના અનેક સંદર્ભો અને ઑનલાઈન મફત અથવા નજીવી કિંમતે ઉપલબ્ધ વિશ્વકોશ, વિશાળ ડેટાબેઝ વગેરેને લીધે લોકોની વાંચનપદ્ધતિમાં ધરમૂળથી ફેરફાર આવ્યો છે. હવે પુસ્તકાલયોમાં – ભૌતિક સ્વરૂપે માહિતી શોધવા જવું પડતું નથી. કોમ્પ્યુટર, લેપ ટોપ, ટેબ્લેટ પીસી અથવા મોબાઇલ જેવા વિવિધ વિકલ્પો પર ઇન્ટરનેટ મારફત માહિતીનો ખુલ્લો ખજાનો સતત આપણને આકર્ષતો રહે છે. એ ખજાનો સર્વે માટે સમાન તકો લઈને ઉભો છે. અભ્યાસુઓને અભ્યાસ માટેની સામગ્રી, મનોરંજન મેળવવા માગતા લોકો માટે એ પ્રકારની સામગ્રી એમ બધુંય ઇન્ટરનેટ આપણી સમક્ષ ધરી દે છે.